SET ร่วงกว่า 11 จุด เจอแรงกดดันจากกลุ่มแบงก์ แนวรับ 1,555-1,550 จุด
SET ณ เวลา 15.52 น. ดัชนีอยู่ที่ระดับ 1,557.86 จุด ลบ 11.49 จุด หรือ 0.73% ด้วยมูลค่าซื้อขาย 31.18 ลบ. โดยนักวิเคราะห์มองว่าเป็นการขายทำกำไรหลังจากที่ได้ปรับตัวขึ้นไปในช่วงที่ผ่านมา อีกทั้งยังผิดหวังกับการประกาศผลประกอบการของกลุ่มแบงก์
22 เม.ย. 2558

ผู้สื่อข่าวรายงานว่า ดัชนีตลาดหุ้นไทย ณ เวลา 15.52 น. อยู่ที่ 1,557.86 จุด ลบ 11.49 จุด หรือ 0.73% ด้วยมูลค่าซื้อขายที่ 31.18 ล้านบาท
นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.เคที ซีมิโก้ เปิดเผยถึงตลาดหุ้นไทยในช่วงบ่ายนี้ปรับตัวลงกว่า 10 จุด เป็นไปในทิศทางเดียวกับตลาดต่างประเทศ โดยตลาดหุ้นอื่นในภูมิภาคเอเชียหลายแห่ง โดยเฉพาะกลุ่ม TIPs แดนลบ ยกเว้นตลาดญี่ปุ่นที่ปรับตัวขึ้นอันเป็นผลจากดุลการค้าเกินเป็นครั้งแรก และตลาดฮ่องกงปรับตัวขึ้นรับผลจากมาตรการกระตุ้นเศรษฐกิจของจีน
ด้านตลาดหุ้นในยุโรปที่เปิดในช่วงบ่ายนี้ต่างก็ติดลบราว 0.3-0.6% ซึ่งมองว่านักลงทุนนำเรื่องความวิตกกังวลเกี่ยวกับการเจรจาหนี้ของกรีซมาเป็นประเด็นที่ใช้อ้างอิงในการขาย อีกทั้งยังกังวลเรื่องการประชุมของธนาคารกลางสหรัฐฯ (เฟด) ในสัปดาห์หน้าว่าจะมีทิศทางอัตราดอกเบี้ยอย่างไรบ้าง ดังนั้นจึงทำให้ตลาดช่วงนี้ผันผวนได้ง่าย
ส่วนตลาดบ้านเรามองว่าเป็น profit taking หลังจากที่ได้ปรับตัวขึ้นไปในช่วงที่ผ่านมา และยังผิดหวังกับการประกาศผลประกอบการของกลุ่มแบงก์ด้วย เนื่องจาก NPL มีการปรับตัวขึ้นเกือบทุกแบงก์ ทำให้ต้องมีการติดตามต่อไปว่าจะขึ้นไปอีกไหมในไตรมาสต่อไป พร้อมให้แนวรับ 1,555-1,550 จุด ส่วนแนวต้าน 1,570 จุด